**Izvještaj o izvršenju budžeta Crne Gore u periodu januar - jul 2021. godine**

**(GDDS tabela 7)**

**Pozitivan rezultat u kretanju fiskalnih pokazatelja nakon juna ove godine, nastavljen je i u julu, čemu svjedoči ostvareni suficit budžeta od 41,3 mil. € ili 0,9% procijenjenog BDP-a.**

**Suficit budžeta u junu i julu 2021. ukazuje na značajan oporavak ekonomske aktivnosti, posebno imajući u vidu da je u junu i julu 2019. godine, rekordne u ostvarenim prihodima od turizma, deficit budžeta iznosio 0,8 mil. € i 5,3 mil. €. Suficit u ova dva mjeseca 2021. godine je zabilježen i nakon velikog pada u 2020. godini, kada je deficit bio 47,2 mil. € u junu, odnosno 56,3 mil. € u julu.**

Glavni generatori ostvarenog rezultata su **dobra naplata prihoda** sa jedne strane, odnosno **niže ostvarenje izdataka** u odnosu na prvobitno planirano, sa druge strane.

**Shodno kretanju prihoda i rashoda, u periodu januar - jul 2021. godine, deficit je manji za za 86,4 mil. € ili 42,1% od planiranog i iznosi 118,9 mil. € ili 2,6% BDP-a. To je za 151,8 mil. € ili 56,1% manji deficit u odnosu na 2020. godinu.**

**Prihodi budžeta[[1]](#footnote-1)** u periodu januar - jul 2021. godine iznosili su 982,0 mil. € ili 21,2% BDP-a, što je **u odnosu na isti period prethodne godine više za skoro 100,0 mil. € ili 11,3%**, dok su u odnosu na plan na nivou od 99,6%. Ukoliko bi iz plana, odnosno izvršenja bili isključeni prihodi koji se ostvaruju od donacija, a koji prevashodno zavise od dinamike povlačenja sredstava od donatora, ukupni prihodi budžeta bili bi ostvareni iznad plana za 7,6 mil.€, što pokazuje efekat rasta ekonomske aktivnosti na naplatu prihoda budžeta.

Zabilježenom rastu prihoda u najvećoj mjeri je doprinio rast naplate prihoda po osnovu **poreza na dodatu vrijednost**, koji su veći u odnosu na isti period prethodne godine za 42,8 mil. € ili 14,2%. **U odnosu na plan, prihodi po ovom osnovu su veći za 14,7 mil. € ili 4,5%, što ukazuje na oporavak ekonomske aktivnosti, ali i veću poresku disciplinu, kao i ostvarene pozitivne efekte od implementacije elektronske fiskalizacije poreskih registar kasa.**

**Prihodi od akciza** takođe bilježe **rast u odnosu na uporedni period 2020. godine, kao i u odnosu na plan i to za 8,6 mil. € ili 7,5%, odnosno 6,3 mil. € ili 5,4%.** Navedeni rast u dosadašnjem periodu kompenzuje planirani efekat predloženih zakonskih rješenja, koja se nalaze u skupštinskoj proceduri.

Rast za sedam mjeseci tekuće godine u odnosu na prošlu godinu bilježe i **porezi i doprinosi na zarade** u iznosu od 16,1 mil. € ili 4,9%.

Značajan rast u odnosu na uporedni period 2020. godine zabilježili su i **ostali prihodi** i to u iznosu od 27,0 mil. € ili skoro tri puta, usljed uplata dobiti ostvarene u 2020. godini od privrednih društava u većinskom vlasništvu države, čemu se dodatno doprinijelo stabilizaciji budžetskih prilika u tekućoj godini.

**Prihodi budžeta u julu iznosili su 194,0 mil. €**, što je u odnosu na isti mjesec prethodne godine više za 59,7 mil. € ili 44,5%. Ostvarena naplata u julu je i iznad jula 2019. godine za 19,8 mil. € ili 11,4%.

**Izdaci budžeta** u periodu januar - jul 2021. godine iznosili su 1.100,9 mil. € ili 23,7% procijenjenog BDP-a i **u odnosu na planirane manji su za 90,0 mil. € ili 7,6%. U odnosu na isti period 2020. godine, izdaci budžeta manji su za 51,9 mil. € ili 4,5%.**

Manje ostvarenje u odnosu na planirane zabilježen je kod gotovo svih kategorija rashoda.

U strukturi budžetskih izdataka, **tekući izdaci** ostvareni su na nivou od 477,4 mil. € i **manji su za 45,6 mil. € ili 8,7% u odnosu na planirane**. U odnosu na uporedni period 2020. godine tekući izdaci su manji za 13,7 mil. € ili 2,8%.

**Kapitalni izdaci**, realizovani su u iznosu od 75,7 mil. €, što je za 39,5 mil. € ili 34,3% manje od planiranih, dok su u odnosu na izvršenje u istom periodu 2020. godine manji za 33,4 mil. € ili 30,6%. Ostvarenje kapitalnih izdataka u najvećoj mjeri opredjeljuje realizacija koja zavisi od dinamike izvođenja radova, a očekuje se da bude značajno poboljšana u predstojećem periodu, posebno uključujući i to da glavna dionica auto-puta treba da bude završena do 30. novembra ove godine*.*

U odnosu na prethodnu godinu, veće ostvarenje izdataka zabilježeno je kod:

**Bruto zarada i doprinosa na teret poslodavca** u iznosu od 24,7 mil. € ili 8,5% **usljed povećanja zarada u sektorima zdravstva i prosvjete, kao i različitog tretmana fonda bruto zarada Univerziteta Crne Gore** tokom 2020. godine u odnosu na period privremenog finansiranja tokom 2021. godine.[[2]](#footnote-2)

**Rezerve** - usljed izdvajanja sredstava za osnivački kapital nove nacionalne avio kompanije „To Montenegro“, kaoi mjesečnih izdvajanja po osnovu subvencionisanja zarada zaposlenih u ugroženim djelatnostima definisanim paketima mjera podrške građanima i privredi.

**Otplate obaveza iz prethodnog perioda** - rezultat prinudne naplate po osnovu duga „Montenegro Airlines“ prema „Aerodromi Crne Gore“.

**Prilog: GDDS 7 tabela**

\*Podaci u GDDS tabeli predstavljaju pregled prihoda i rashoda po ekonomskoj klasifikaciji u jednom mjesecu, u poređenju sa planom i istim periodom prethodne godine.

1. Prihodi budžeta odnose se na neto iznos naplaćenih prihoda (bruto naplaćeni prihodi od strane Uprave prihoda i carina umanjeni za izvršene povraćaje i preusmjeravanja). Shodno zakonskim rješenjima dio određenih poreskih oblika i ostalih prihoda pripada lokalnoj samoupravi (kroz direktno ustupanje ili Egalizacioni fond) ili drugim javnim institucijama. [↑](#footnote-ref-1)
2. U 2020. godini svi troškovi Univerziteta Crne Gore (uključujući i bruto zarade) bili su planirani na izdatku Transferi dok je privremenim finansiranjem izvršena reklasifikacija po izdacima što je uvećalo ukupan fond bruto zarada u 2021. godini [↑](#footnote-ref-2)